**Flori de gheață**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Văd la ferestre flori de gheață,

Un arabesc pictat fără culori,

O lăcrămioară zâmbăreață

Așteaptă-un tânăr s-o colinde-n în zori.

În cameră sunt orhidee,

Trei flori mai mici, ca într-un vis frumos,

Și fiecare c-o idee

Despre-un Crăciun cu daruri, maiestos.

Magnoliile scriu poeme,

Narcisele stau să-nflorească iar,

Prin colțuri niște crizanteme

O primăvară vor să aibă-n dar.

- Şi totuşi florile tăcerii

Au înflorit pe buze timpuriu,

Am savurat dulceaţa mierii,

Şi-abia găsesc cuvinte să-ţi descriu

De ce printre nămeţi de gânduri

Azi primăvara nu-şi mai face loc,

Zăpada cade peste rânduri,

Iar slovelor le-ar trebui cojoc

Să încălzească-o dimineaţă

Sau să aştepte-n noaptea de ajun

Colindători cu flori de gheaţă...

Cât despre mine, ce-aş putea să-ţi spun...

Ioan Grigoraș Liliana Trif